تبارطاجا، على مواقع التواصل الاجتماعي، وخصوصا تطبيق واتساب، فيديو مروع لجريمة قتل بشرعة، راحت ضحيتها مغربية مقيمة باسطنبول التركية. الفيديو، اللي كتتوفر عليه “كود”، قام بتصويرو الجاني – اللي كيقول أن سميتو “كَوران محمد عطا” – بعدما قتل المغربية اللي كانت العشيقة ديالو، وقال أنها خانتو و”لعبات بشرفو”، وانه ” هذا مصيرها بعد هذشي اللي دارت”، كيف قال. وماشي غير هذشي، الجاني، العربي الأصول، هاجم جميع المغربيات فالفيديو، وقال “حشومة عليهم هذشي اللي كيديرو”، على اعتبار أنهم “خائنات”، ورخص دمهم وهانهم بطريقة مستفزة. وحسب ما تتوفر عليه “كود” من معطيات، فالجاني عندو أدلة الخيانة، وكان متزوج بها عرفيا، وهذا الزواج معترف به في تركياو وحتى حفظ الشرف مقبول عندهم، وبالتالي غيتحاكم بعامين أو ثلاث سنوات فقط وماغيتحاسبش. وحسب التفاصيل اللي جابت وسائل إعلام تركية، فاسم الجاني الاصلي هو “ماجد”، وعندو جنسية بريطانية، والجريمة وقعات فمنطقة “الفاتح”، وانه قتل صاحبتو، نهار عيد الحب، بعدما شاف كونفيرساسيون ليها مع شخص آخر، وان الفيديو اللي صور سافطو لداك الشخص، وكتب “هذا جزاء من يسيء إلي”. وكتبان جثة الضحية “سميرة خ.” فالفيديو مضروبة بأداة حادة فكرشها، ومليوحة فوق الفراش وكلها عامرة دم، وحداها موس من جحم متوسط، بينما القاتل كيعترف فالفيديو بأنه هو اللي قتلها، بلا مايبين وجهو، وقال أنه غيسلم راسو للبوليس. 
هادشي ماخاصش يتسكت عليه. عربي قتل مغربية بسبب “الخيانة” فاسطنبول وصورها ميتة ورخص دم المغربيات وهانهم.. وماغيتحسبش حيت الجريمة د”حفظ الشرف”